Самараның «Яктылык» татар мәктәбе үзенең 25 еллык юбилеен билгеләп үтте (ФОТО)

	Өлкәбездә генә түгел, гомумән Россия күләмендә дә уникаль булып саналган мәктәбебезне күп регионнарда яхшы беләләр. Рәсми рәвештә мәктәп 1997 елда ачылган. Ә чынлыкта, аның тарихы 33 ел элек башланган. 1989 елда Самара шәһәренең 12 санлы кичке мәктәбе директоры Хәридә Габделҗан кызы Дашкина тәкъдиме һәм яңа гына барлыкка килгән “Туган тел” татар җәмгыяте тырышлыгы белән якшәмбе татар мәктәбе оештырыла. 	 1993 елда шул ук бинада милли компонентлы беренче гомум белем бирү сыйныфы ачыла. Ә ике елдан соң кичке мәктәптән янәшәдә генә урнашкан ябык балалар бакчасы бинасына күченә. Ул вакытта укытучылар һәм «Туган тел» иҗтимагый оешмасы әгъзалары, өйдән өйгә йөреп, татар балаларын җыйганнар.  Бүген исә мәктәпнең популярлыгы шулкадәр югары ки, биредә укырга теләүчеләргә сайлап алу конкурсы аша узарга туры килә. Проект буенча бина 400 укучыга исәпләнгән. Укучылар саны инде 600дән артып киткәнлектән, бүген алар ике сменада укый. Шунысын да билгеләп үтәргә кирәк, «Яктылык» мәктәбе укучыларга иҗади сәләтләрен үстерергә, өстәмә белем алырга мөмкинлек бирә: мәктәптә төрле семинарлар, кон¬ференцияләр үткәрелә, Самара шәһәре һәм Татарстан Республикасы галимнәре татар теле укытучыларының квалификациясен күтәрү курслары уздыралар, шуңа да уңышлары күзгә күренерлек: 2013 елда «Яктылык» мәктәбе «Россиянең иң яхшы 100 мәк¬тәбе» исемлегенә керде, 2015 елда Самара шәһәр округының «Актив гражданин мәктәбе» номинациясендә иң яхшы мәк¬тәп дип танылды, 2021 елда мәгариф оешмалары арасында этномәдәни белем бирү эшен оештыру буенча Бөтенроссия конкурсында җиңде. Шулай ук «Мирас» этнографик музее һәм «Йолдыз» халык бию театры мәктәпнең аерым горурлыгы булып торалар... 
	Эльмира СӘЙФУЛЛИНА	
Бердәмлек

	№ --- | 21.05.2022	


